**Juhatuse 09. aprilli 2019 koosoleku**

**PROTOKOLL**

Kell 14-16.45 Tehnopoli nõupidamiste ruumis Jupiter.

**Koosolekut juhatas:**Kristo Reinhold

**Protokollis**: Märt Viileberg

**Osavõtjad:** Juhatuse liikmed Kristo Reinhold, Krister Peetmaa, Andres Allikmäe, Margus Leoste ja Märt Viileberg

Kutsutud: Jüri Mickfeldt

Puudusid: Markel Puusep ja Arles Taal

**Koosoleku päevakord:**

1. Päevakorra kinnitamine
2. Eelmise koosoleku protokolli kinnitamine
3. ELEKTRIALA kuulamine
4. Võrguelektrikute tasemekoolituse kulg ja lõpetajatele kutse andmine
5. Toimkondade tegevuse täpsustamine. Toimkondade esindajate esitamine EETELi juhatusse
6. Kevadkonverentsi ning aruande- ja valimiskoosoleku ettevalmistus
7. EETELI Imago kujunduse strateegia ja avalike suhete arendamine
8. Koostöö arendamine Maanteeametiga
9. Uue liikme vastuvõtt

**Koosoleku käik:**

* + - 1. **Koosoleku päevakorra kinnitamine**

Päevakord kinnitati.

**2. Eelmise juhatuse koosoleku protokolli kinnitamine**

Protokoll kinnitati.

1. **ELEKTRIALA kuulamine**

ELEKTRIALA välja andev EETEL Ekspert OÜ juhataja Jüri Mickfeldt andis ülevaate toimetuse tegevusest ja ajakirja väljaandmisest. Ajakiri ilmub regulaarselt kaheksa 40-leheküljelise numbriga juba 20 aastat, detsembris ilmub 150.number. Tellijaid on 1200-1300, lisaks saadetakse eksemplarid ka Riigikogule ja Rahvusraamatukogule ning asjaomastele ministeeriumidele ja ametitele. Ajakiri levib ka ettevõtetes ja õppeasutustes. Kõik ajakirja numbrid on digitaalselt salvestatud, mis võimaldab ka nende digitaalset esitlust ja levikut edaspidi.

Veel rääkis Mickfeldt EETEL Eksperdi elektri alasest koolitustegevusest. Seni on korraldatud 500 koolitust, mille tulemusena on väljastatud 8500 tunnistust. Muret teeb väikese populaarsusega elektrike väljaõppe tulevik, eriti võrguelektrike baaskoolituse puudumine. Seda kompenseerib mõnevõrra viimastel aastatel võrguelektrike tasemekoolitus. Oluline on OSKA energeetika alase raporti seire kaudu jälgida tööjõuturu vajadust ja koolituse vastavust sellele.

Info võeti teadmiseks ja koostöö jätkamise aluseks.

1. **Võrguelektrikute tasemekoolituse kulg ja lõpetajatele kutse andmine**

Tutvuti Tallinna Polütehnikumi projektijuht Lembit Vali kirjaliku ülevaatega toimunud koolitustest ja plaanidest järgmiseks õppeaastaks:

4.1. Jaotusvõrgu elektrik tase 4 tasemekoolitus - 2018/2019 õa kahe rühma töökohapõhine tasemekoolitus kulgeb plaani kohaselt. Osaleb 40 õpilast. Teooria eksam on planeeritud maikuus ja praktiline eksam augustis. Töökoha praktikajuhendajatel tuleb pöörata rohkem tähelepanu toimuva praktika õigeaegsele kajastamisele praktikapäevikus MOODLE keskkonnas. Praktikapäevikud, mis peavad olema minimaalselt täidetud 80% mahus, peab esitama augusti alguses.

4.2. Käesoleva aasta täiendkoolituse plaanis on 22 erinevat koolitust. Tänaseks on toimunud 12 koolitust. Mai lõpuks on planeeritud läbi viia 19 koolitust. Septembrisse jääb kolm koolitust. Seni on koolitusgrupid täidetud korrektselt.

4.3. 2019/2020 õa on kavas komplekteerida kaks jaotusvõrgu elektrik tase 4 kaks õppegruppi kokku 40 inimesega.

Jaotusvõrgu elektrik tase 5 üks õppegrupp 20 inimesega. Õppekava (kontakttundide osas) on koostamisel.

4.4. Planeeritud on 2020/2021 õa avada elektri automaatiku (elektrivõrgu automaatikaga) sesooniõppel põhinev õppegrupp. Selleks on vajalik teha elektri erialaliitude taotlus õppe alustamiseks. Taotluse alusel koostatakse kooli õppekava.

4.5. Koostamisel on 2020.a. täiendõppe programm. Elektrilevi OÜ on esitanud omapoolsed ettepanekud koolituste vajaduse kohta. EETEL peaks esitama omapoolse koolituste vajaduse nimekirja. Esitamise tähtaeg on mai lõpp.

Info võeti teadmiseks ja edastatakse välisvõrgu toimkonnale arutamiseks.

1. **Toimkondade tegevuse täpsustamine. Toimkondade esindajate esitamine EETELi juhatusse.**

Võeti teadmiseks, et:

* Hulgimüüjate toimkonna ,sh tootjate alamtoimkonna, koosolek toimub 16.04.2019 Onninen AS ruumes, korraldab Tarvo Leppik
* Välisvõrgu toimkonna koosolek toimub 17.04.2019 Tehnopoli ruumis Jupiter, korraldab Märt Viileberg
* Paigaldajate toimkonna koosolek toimub 25.04.2019 Energo Veritas OÜ ruumes, korraldab Krister Peetmaa
* Projekteerijad suhtlevad ja teevad otsused interneti teel, korraldab Margus Leoste

Toimkondade poolt esitatakse protokollitult koosolekutel valitud kandidaadid hiljemalt 4 nädalat enne üldkoosolekut, so 25.aprilliks 2019.

1. **Kevadkonverentsi ning aruande- ja valimiskoosoleku ettevalmistus.**

EETELI kevadpäeva ettevalmistus on kulgenud plaanipäraselt Tallinna Tehnikakõrgkoolis 23.mail. 2019.

Konverentsi teemad ja esinejad täpsustuvad 15.aprilliks, misjärel saab koos kutse liikmetele saata. Lepiti kokku esitada :

* Üldkoosoleku juhatajaks Andres Allikmäe
* Valimiskomisjoni esimeheks Arles Taal

Seltskondlik õhtusöök kuni 40 inimesele toimub Tallink Spa&Conference Hotel restoranis Nero. Soovijaile soodushinnaga Spa külastus ja majutus hotellis (broneeritud 10 kahest standardtuba)

Info võeti teadmiseks ja kevadpäeva kutsed saadetakse liikmetele ja külalistele välja 16.nädalal.

1. **EETELI Imago kujunduse strateegia ja avalike suhete arendamine**

Meediakonsultant Ivo Rull on pakkunud igapäevase meediamonitooring u tegemist ja saatmist EETELi liikmetele .

Ettepaneku arutelu käigus jõuti selgusele, et seda teenust ei vajata, kuid küsitakse lisaks liikmete arvamust eelolevatel toimkondade koosolekutel.

1. **Koostöö arendamine Maanteeametiga**

Vaadati üle ekspertide kogu poolt esitatud „Eesti Elektritööde Ettevõtjate Liidu poolt Majandus- ja taristuministri määruse „Tänavavalgustuse taristu renoveerimise toetamise tingimused“ (RT I, 09.08.2016, 1) § 14 lõike 5 kohaselt Maanteeametile soovitatavad teevalgustite tehnilised tingimused“ (lisatud).

Otsustati sõnastada tingimuste 1.punkt järgmiselt: Valgustid peavad omama kehtivat CE märgist ja *European Norms Electrical Certification* märgist koos sertifitseerinud labori numbriga. Kuigi ENEC märgise olemasolu on kontrollitav läbi vastavate andmebaaside, on tellijal õigus kahtluse korral nõuda nii CE kui ENEC märgisega seotud dokumente.

Otsustati koos muudatusega esitatud tingimused (lisatud) kinnitada ja saata Maanteeametile.

1. **Uue liikme vastuvõtt**

Montreco Elekter OÜ oli esitanud avalduse EETELi liikmeks astumiseks. Teda soovitavad liikmeskonnast Onninen AS ja W.E.G. Eesti OÜ.

Otsustati Montreco Elekter OÜ võtta vastu liidu liikmeks.

Järgmine juhatuse koosolek toimub 14. mail 2019 kell 14-17 Tehnopoli nõupidamiste ruumis Jupiter.

Koosoleku juhataja Kristo Reinhold

Protokollija Märt Viileberg